Universis presentes litteras inspecturis, magister J[ohannes], officialis Lingonensis, salutem in Domino. Noveritis quod, in nostra presentia propter hoc personaliter constitutus, dominus Horricus de Ormanceyo, clericus, recognovit et confessus est coram nobis se dedisse et concessisse in puram et perfectam elemosinam Petronille, filie quondam domini Girardi de Rovra militis, moniali de Valle Baonis, duodecim sextaria bladi frumenti et avene per medium ad mensuram de Vandopera percipienda et habenda a dicta Petronilla annuatim quamdiu vixerit in terragiis de Masnillo Fouchardi, que terragia dicit idem Horricus se tenere in feodum ab illustri viro rege Navarrie, pro necessariis dicte Petronille honorabiliter habendis in abbatia supradicta. Preterea .  . abbatissa et conventus de Valle Baonis, in presentia Theobaldi clerici curie Lingonensis jurati ac mandati nostri ad hoc specialiter deputati constitute, promiserunt sub voto religionis qua tenentur astricte coram dicto mandato nostro quod, post decessum dicte Petronille, in dictis duodecim sextariis bladi predicti sibi concessis ad vitam ipsius in elemosinam, nichil juris reclamabunt nec ab aliquo facient reclamari, per se sive per alium, tacite vel expresse, recognoscentes spontanea voluntate non coacte coram dicto mandato nostro superius nominato quod dicta duodecim sextaria bladi superius nominati ad dictum dominum Horricum vel ad ipsius heredes reverti debent quicte et libere et sine contradictione quacumque. In cujus rei testimonium, sigillum curie Lingonensis una cum sigillo dicte .  . abbatisse a) duximus presentibus litteris apponendum. Actum anno Domini M° CC° LX° septimo, mense septembri.